ליאון רקנאטי (הנכד)

ליאון יהודה רקנאטי (נולד ב-10 במאי 1948) הוא בנקאי, איש עסקים ונדבן ישראלי. הוא בן למשפחת הבנקאים רקנאטי אשר ייסדה את בנק דיסקונט ואת קבוצת אי די בי.

ביוגרפיה

ליאון רקנאטי נולד בתל אביב למטילדה לבית קרסו ולדניאל רקנאטי, באותה עת מנהל בכיר בבנק דיסקונט. הוא נכדו של ליאון רקנאטי (1890–1945), ראש הקהילה בסלוניקי שעלה לישראל בשנת 1935 וייסד את הבנק. למד בהגימנסיה העברית "הרצליה", בעל תואר שני במנהל עסקים מאוניברסיטה העברית בירושלים.

 פעילות עסקית 
לאחר שירותו הצבאי וסיום לימודיו האקדמיים, הצטרף רקנאטי בשנת 1971 לבנק דיסקונט. תפקידו הראשון בבנק היה ככספר, בהתאם למדיניות המשפחתית שקבע אביו, לפיה בני המשפחה מתחילים מהתפקידים הזוטרים כדי להכיר היטב את פעילות הבנק ,לפני קידומם לתפקידים בכירים. בהמשך כיהן כמשנה מנכ"ל הבנק וראש אגף השיווק ורשת הסניפים. בתקופתו הוביל את הכנסת השירותים הטכנולוגיים לבנק (כגון כספומטים, "טלבנק דיסקונט" ו"לוויין דיסקונט"), והקים את "מפעלות דיסקונט לתרבות ואומנות" שעסק בתמיכה בתערוכות, מוזיאונים ואומנויות הבמה ויזם את הקמת אוסף אמנות ישראלית בבנק.

בשנת 1986 עזב את הבנק והצטרף לקבוצת אי די בי, בה החזיק בתפקידי ניהול כגון: יו"ר אי די בי חברה לאחזקות, מנכ"ל משותף באי די בי חברה לפיתוח, יו"ר שופרסל, יו"ר קבוצת דלק, יו"ר כלל ישראל וכלל תעשיות, יו"ר אזורים; חבר דירקטוריון במספר חברות בנות כולל מפעלי נייר אמריקאים ישראליים בע"מ, סאיטקס, אל-ים אניות, השקעות דיסקונט, אלרון תעשייה אלקטרונית.

בשנת 1998 החל לנהל את עסקי קבוצת אידיבי לצד בן דודו, אודי רקנאטי, את עסקי משפחת רקנאטי, שניהם מונו ליו"רים משותפים. בשנת 2001 פרש אודי, וליאון התמנה ליו"ר קבוצת אי די בי עד למכירתה במאי 2003 לאנשי העסקים לאיש העסקים נוחי דנקנר,יצחק מנור ואברהם לבנת תמורת 840 מיליון דולר.

ביולי 2003 הקים את גלנרוק ישראל, חברה המשקיעה בחברות טכנולוגיה ומדעי החיים. הוא גם בעל מניות וחבר דירקטוריון בחברות שונות, בהן: אבוג'ן, קמהדע, אופיל, מבטח שמיר.

 מעורבות חברתית 
ליאון רקנאטי מעורב בקידום חינוך ופיתוח חברתי בישראל. בשנת 1985 נענה לקריאתו של שר החינוך דאז, יצחק נבון, לסייע בהקמת מוזיאון מדע בחיפה. מאז הוא מכהן כיו"ר מדעטק - המוזיאון הלאומי למדע, טכנולוגיה וחלל, הנקרא על שם הוריו, דניאל ומטילדה רקנאטי.

בשנת 2000, יזם את הקמת עמותת תפוח,(Appleseeds Academy), לצמצום הפער הדיגיטלי וקידום מוביליות חברתית בישראל באמצעות טכנולוגיה ונגישות לידע. . ייסד את פרס רקנאטי, המחולק לשני פרסים: החל משנת 2004 ניתן "פרס המורה היזם", עבור מורים המעודדים חדשנות בכל מגזרי החינוך ושנתיים לאחר מכן, בשנת 2006 את "פרס העובד הסוציאלי היזם", לחדשנות ברווחה החברתית. בשנת 2011 הקים את מרכז המורשת ליהדות סלוניקי ויוון בפתח תקווה.

תפקידים ציבוריים
כיום מכהן כיו"ר מדעטק – המוזיאון הלאומי למדע, טכנולוגיה וחלל; סגן יו"ר האגודה למלחמה בסרטן; נשיא עמותת תפוח;; יו"ר קרן יהושע רבינוביץ לפרויקטים בקולנוע ותיאטרון ניסיוני; נאמן אוניברסיטת תל אביב; יו"ר לה"ב – החטיבה ללימודי ניהול באוניברסיטת תל אביב; מייסד וחבר דירקטוריון, מרכז המורשת ליהדות סלוניקי ויוון; מייסד וחבר דירקטוריון, מרכז המורשת ליהדות סלוניקי ויוון; נאמן, עמותת יד שרה; יו"ר קרן תרומות המשפחה -קרן יהל ויו"ר קרן המלגות הקרן למתלמדים לזכרו של ליאון רקנאטי ז"ל.

בעבר היה חבר מועצת המנהלים והוועד הפועל של האוניברסיטה העברית בירושלים; חבר הנהלה ויו"ר ועדת הפיתוח של אוניברסיטת תל אביב; חבר מועצת המנהלים של מכון ויצמן למדע; נאמן, בצלאל אקדמיה לאמנות ועיצוב ירושלים; חבר הנהלה ונאמן, מוזיאון ישראל; חבר הנהלה ונאמן, מוזיאון תל אביב לאמנות; נאמן, אנו – מוזיאון העם היהודי (לשעבר בית התפוצות); חבר הנהלה ונאמן, אלו"ט - אגודה לאומית לילדים ובוגרים עם אוטיזם.

 פרסים ואותות הוקרה 
 1999 - דוקטור לשם כבוד מההטכניון – על תרומתו לחינוך, מדע, תרבות ובריאות בישראל.
 2002 - דוקטור לשם כבוד מאוניברסיטת תל אביב – על מחויבותו לחינוך וחדשנות חינוכית.
 2007 - אות נשיא התאחדות התעשיינים – על תרומתו לחינוך ואמונתו בדור הצעיר.
 2009 - פרס "קפטן", מכללת הדסה – על התנדבות והצטיינות חינוכית.
 2011 - אזרח כבוד של חיפה - על תרומתו רבת השנים למדעטק ולמערכת החינוך העירונית.
 2012 אביר לגיון הכבוד האיטלקי.
 2016 - אזרח כבוד של רמלה - על תרומתו לילדי העיר והקהילה, כולל הקמת קמפוס טכנולוגי ומרכז ידע.

חיים אישיים
ליאון רקנאטי חי בנפרד (מאז 1988) מיוצרת הקולנוע והאמנית מירה רקנאטי, לשניים שני ילדים: דפנה (נולדה ב־1970) ודניאל (נולד ב־1976). יש לו בת מאי (נולדה ב־1991) ממערכת יחסים קודמת עם שולה רקנאטי.

קישורים חיצוניים

 ליאון רקנאטי

 שלומית לן, השושלות - דנקנר ורקנאטי, גלובס, 2 באוקטובר 2005.

הערות שוליים

קטגוריה:בוגרי בית הספר הכרמל (תל אביב)
קטגוריה:בוגרי גימנסיה הרצליה
קטגוריה:בוגרי האוניברסיטה העברית בירושלים
קטגוריה:אנשי עסקים ישראלים
ליאון (הנכד)
קטגוריה:בנקאים ישראלים
קטגוריה:עובדי בנק דיסקונט לישראל
קטגוריה:מיליארדרים ישראלים
קטגוריה:נדבנים ישראלים
קטגוריה:אזרחי כבוד של חיפה
קטגוריה:ישראלים שנולדו ב-1948